钦定古今图书集成/方舆汇编/职方典/第1412卷 > 《前题》戴震
## 钦定古今图书集成/方舆汇编/职方典/第1412卷 > 《前题》戴震

何年矫首错云山，天阙疑从此际攀。北海有灵谁破
浪，《南皋》无累学投闲。惊飞鳞鬣交风雨，寥阔天渊纵
往还。不肯清川尚潜处，长留突兀与人间。

《唐书薛仁贵传》：咸亨中，仁贵以大非川之败贬象州，
后召为都督，击突厥。突厥问唐将为谁，曰：“‘薛仁贵’。突
厥曰：‘闻薛将军死象州矣，安得复生’？”仁贵脱兜鍪见
之，皆相顾失色，因进击，大破之。

《刘蕡传》：“蕡自对策后有甘露之难。令狐楚、牛僧孺节
度山南，皆表蕡幕府，以师礼礼之。而中人深嫉蕡，诬
以罪，贬柳州司户。”

《宋史杨居政传》：“开宝间，居政知宾州，筑城御寇，贼不
敢犯。以前守蒙延冰与其弟延锡为贼所害，乃于州
创田宅，使其二子居之。后延冰之孙登第，实居政之
力也。”

《张守约传》：“欧阳修荐守约有智略，知边事，擢知融州。
峒将吴侬恃险为边患，捕诛之，修复荐其可任将军。”
《袁抗传》：“抗为桂州司法参军。抚水蛮寇融州，转运使
俞献可檄抗权融州推官，督兵粮，与谋军事。蛮治舟
且至，抗即杨梅、石门两隘，建水栅二据其冲，贼不得
入。后因置戍不废。”

《狄青传》：“侬智高招纳亡命，率众千伍沿江东下，攻破
邕州，所向得志。时狄青为宣抚使，督诸军讨之，至宾
州，驻十日，值上元节，令大张灯飨军校。夜二鼓忽起，
至曙，已大破智高于昆仑关，焚城夜遁。”

《张庭坚传》：“时以元祐党为忌，庭坚犹言司马光、吕公
著之贤。又荐苏轼、苏辙。与蔡京不合，忤旨，列党籍，徙
象州。”

《通志》：“容县东门谯楼北有禁钟一口，盖唐贞元遗物
也，重无虑百钧，钟悬以亭。大莲塘有铜锅一口，风雨
晦暝，钟则飞往相搏，顷之乃复。成化三年，都宪公作
府治，禁钟载至龙湾，忽坠于水，众力莫举，状闻遂寝。
无何，守备指挥尹公欲徙之西城，牵负百夫莫致，众
不可而还之，止用其力之半。”

《名山藏》：“臣林记”：“沈希仪，贵县人。督府王守仁荐为右
江参将。”“右江”，故治柳州，柳在万城外贼巢比比，前
后两知府被贼殪，官出城必甲巢。近城者曰“五都，最
险，贼最獗，所掳获人畜最冨，官兵不至百馀年。”希仪
乃即用柳兵千人，与百户绍宗分击之。贼惧，因熟猺为解，乃以其所掳生口、牛马为献。贼素怯柳兵，至是
始知柳兵劲也。大凡巢贼纵横，皆繇熟猺及城中黠
吏民为耳目，官府动色，贼虽谿峒千百里外，辄知一
议征剿，口语沓沓，手足已露，以是得为备。甚者，我所
任为向导，往往误人入死地，而赋以耳目，故益知官
军虚实，与民积聚少多，乘虚入掠，至活脱不可踪迹。
希仪以为图胜贼当先得其情，得贼情莫如谍，谍而
使官军人。贼疑察，知诸猺中不能绝我。商贩人阴求
贩者假以买物，召至府，密谓曰：“吾素知若辈通猺，吾
不罪，更与若赀，试为我诇。”乃人给五金，使益买物散
入诸峒中。绝栈深箐，无所不历，每有动静，辄奔走报
希仪，厚赏而秘之。希仪欲走出，则使心腹人为旗头
引之。至期鸣铳，三兵皆聚，命曰：“出某门，尽贸贸，第从
旗头而已。”顷之，札营设伏，贼果至，奔追殪之。已，贼寇
他所，希仪军已先在贼或潜寇绝远村聚，度官军所
必不至，则希仪军又先在，贼始惊以为神。希仪始至
柳，令诸猺出入买卖游戏城中无禁，时入府见希仪，
希仪儿女之，久之，择其便巧者厚赏之，使诇贼，贼发
辄报，又辄厚赏，令诸猺妻入见其妻，其妻好慰劳，赏
之针线包帕簪诸物。又命诸妾婢灌之酒，察其夫尝
以贼事报者，则又阴摘之他所，加劳苦之，私赏益倍。
更以珍果美物塞其袖中，又阴戒勿令人知也。诸猺
妇欢喜皆来，希仪妻倾筐箧给之，尽，而其戒勿令人
知者。猺妇又泄而夸之，以为夫人爱己。诸猺妇皆唆
其夫报贼辈，己得入府受沈夫人物。而希仪间又使
人阴以“夫人命赐物。”诸猺妇自是益知贼中消息。或
诸猺不言者，诸猺妇因其使人《附耳》以报。希仪既得
贼，时牵轻骑剿其尤剧者一二家。兵至，绕绳记之。诸
军第捕绳以内，家出数里，停军审究，诸猺中老弱、妇
女、牛畜被获者，悉还之。诸猺皆喜，以为往时官军入
巢，见人辄杀，或贼遁则搜斩不为贼者。“我乃不敢詈
贼，时时詈我辈，无益也。如今我乃敢詈贼矣。”希仪入
巢，有助贼战者，既还军，遣熟猺檄之曰：“若奈何助贼
战？”顷之，捣而尽歼之。自是所雕巢无敢助贼战者，雕
剿无敢刀弩而门瞷者。希仪获剧贼，不杀，剜两目，赏
之金，返之。自是他贼有所掳掠，第用剜目者，骑而一
人牵以诣贼，使征之以给被掳之家。贼不敢隐，尽还
所掳掠，而剜目者辄求多，贼至，出自所有，益与剜目
人，以是不为贼矣。希仪叹曰：“当世固多良将也，患在
牵制。”之不能展耳。夫兵贵神速，因敌变化。道有迂
直，亦有险易；寇有聚散，亦有坚瑕；日有远近，亦有便
阻；谋有巧拙，亦有忠佞；疑而示之，弃而击之；见形而
移，触声而应，何可缕数也？刻画进退，揉已然，待之不
亦悖乎？且今为将者，贪暴而昧算者也。昧算故不得
不受计于上，贪暴故亦不得不为上制。吾治兵必请
督府乃“发。吾治文书而吾掾史知之，督府檄下而督
府掾史知之。夫事机不败于札牍之烦，而缓急不左
于期会之豫哉！”希仪每治兵，不请督府，胜则上首功，
而以邂逅追贼为词。希仪尝欲出剿，乃徉病。所部入
问，希仪曰：“吾病思鸟兽肉，公等能与我猎乎？”因出城
二里而止军，所部始知其非猎也。希仪既耳目多，贼
不能薮，率走之他巢。他巢人吓之曰：“沈公来剿汝。”则
又走之他巢，他巢人则又吓之曰：“沈公来剿汝。”则又
走跰血瘇以死，或馁槁崖谷中。希仪又每以甚雨凄
风之夜，察贼所止，无论东西巢，悉使人服衣帽与草
同色，潜持铳往发之，东西巢尽惊沈公来矣，裸挈妻
子蒲伏上山顶，儿啼女咷，往往寒冻死，或触崖石死，
不者且为虎咬。诸妻子更相嗟怨：“汝为贼之利，一至
于此。”黎明，下山诇，则寂无人，阴使其党诇之城中，希
仪坐城中不出也。东西巢益相顾怪骇，益落胆易面，
为好猺獞矣。希仪在柳先后十馀年，名贼宿猾几尽。
而韦扶谏者，马平猺贼弩中知府膊者也，累捕不得，
有报。扶谏迯邻巢三层巢者，希仪潜率兵剿之，则又
与三层贼往劫他所，希仪尽俘三层巢妻子归。异时，
希仪俘贼妻子尽以畀狼兵，至是独闭之空舍饮食
之，阴使狼兵数百人时时怒而挺刃，狰狞恐之。希仪
徉执鞭，痛鞭使退。又使熟猺谓诸猺之亡妻子者曰：
“得韦扶谏还矣。”诸猺亡妻子者悉来投。希仪令入空
舍视之，其妻室童弱，相牵持哭曰：“非沈公，吾为狼兵
杀久矣，已怨且詈扶谏，岂汝爷汝娘不缚以赎我？”诸
猺心割，复见希仪。希仪曰：“无他，欲得扶谏耳。”诸猺曰：
“为公图之，公切勿以我妻子与狼兵也。”希仪曰：“诺。”犒
而去之。诸猺迹扶谏所在，往见之，谬言：“我辈失妻子，
计穷矣，惟有更相随作贼耳。”扶谏喜，乃诡相与计，复
与扶谏出巢，因醉而缚之，置岩峒中，而使熟猺请易
其妻子于三十里外。希仪令人锁妻子，刃挟之至三
十里，令曰：“诸猺劫妻子者，杀妻子然后战。”诸猺白希
仪曰：“我等已缚扶谏，置岩峒中献之，恐仇公自取之。”
希仪得扶谏，遂归猺妻子，剜扶谏目，截耳剔心，披手
足斩之，四悬诸城门。希仪威信既著，率令猺攻猺。猺
虽惧仇，然不敢不往。尝与期，天大雨，悉《泅溪》至。人谓广西将军韩观山云“最知名，顾能使猺不作乱而已。
能使猺攻猺，未有如希仪者也。”

《龙城录》：罗池北龙城胜地也。役者得白石，上微辨刻
画云：“龙城柳神所守，驱厉鬼山左首福土氓，制九丑。”
余得之，不详其理，特欲隐余于斯欤。

《府志》：“唐柳子厚为柳州守，人歌之曰：‘柳州柳太守，种
柳柳江边。柳馆依然在，千株柳拂天’。”

《府志》：“唐贞元十八年，天水赵公矜年四十二，客死于
柳州，官为殓葬于城北。元和十三年，孤来章始壮来
求其葬不得。筮五月甲辰，于秦唎兆之曰：‘金食其墨，
而火以贲，其墓直丑，在道之右，南有贵神，冢上是守。
乙巳于野，宜遇西人，深目而髯，其得实因。七日发之，
乃觏其神。明日求诸野，有叟荷杖而东者，问之曰：‘是
故赵丞儿耶？吾为曹言，是迩吾墓意，今则平矣。直社
之北，二日举武，吾为子蕝焉’’。”辛亥启土，有木焉，发之，
绯衣衾，凡自冢之物皆在，州人皆为流涕。诚来章之
孝，神付是叟，以与龟偶，不然，其协焉如此哉！

甘佃，象州人。家冨而乐施，凡窘戚有求者，未尝少吝。
性灵异，决祸福如响。一日，聚邻里告曰：“吾已厌世矣。”
言讫，遂瞑目而逝。乡人立庙祀之。

融县梁熹吴辅，宋末人，甚骁雄，捕盗数有功，后战没，
累著灵应，宋各封侯庙食，至今犹显。玉融有一洞在
半山，其白首处也。每岁乡人尝见其出入。其出也，千
乘万骑，戈甲旌旗，光耀夺目。最后执二黄伞者出则
二神继出，随从拥护，旌幢缭绕，莫知其数。其入也亦
然。樵采者遇之辄大病。乡人云：“若见其归，则其年邑”
中丰稔，少疾疫盗贼之事，若见其入则不利，盖常先
兆示于民云。

元至正二十四年，象州“清规院旁一池，其中有龙寺
钟自脱入，与龙斗，夜去晓回。胜则声振林木，不胜则
暗。一日不回。僧往视之，见龙雄据钟于池，寺寻废。值
冬水落，清彻犹见其形。